Author: ebelanova
Last saved by: spano
Company: MFSR

Predkladacia  správa

Problematika ochrany vnútorného trhu Slovenskej republiky pred falzifikátmi a nedovolenými napodobeninami je upravená zákonom č. 271/2001 Z. z. o opatreniach proti porušovaniu práv duševného vlastníctva pri dovoze, vývoze a spätnom vývoze tovaru. Tento zákon prijala  Národná rada  Slovenskej  republiky  dňa 21. júna 2001 a nadobudol účinnosť 1. augusta 2001.

  Pri tvorbe zákona sa vychádzalo z právnej úpravy Európskej únie obsiahnutej v nariadení rady č. 3295/94 ustanovujúcom opatrenia proti prepusteniu falšovaného a nelegálne rozmnoženého tovaru do voľného obehu, na vývoz alebo spätný vývoz a proti jeho vstupu do režimu  s podmienečným oslobodením od cla v znení nariadenia rady  č. 241/99 a nariadenia rady č. 806/2003 a z nariadenia komisie č. 1367/95 zakotvujúcom ustanovenia na realizáciu nariadenia rady č. 3295/94 v znení nariadenia komisie č. 2549/99. 

Potreba vypracovať návrh nového zákona vyplynula zo skutočnosti, že všeobecne záväzné právne predpisy Európskej únie budú ku dňu vstupu Slovenskej republiky do Európskej únie priamo aplikovateľné aj na jej území, a teda úprava niektorých právnych vzťahov v zákone č. 271/2001 Z. z. by vytvárala nežiaducu duplicitu. Zároveň je však potrebné doplnenie právnej úpravy Európskej únie v rozsahu, ako je to ponechané na jednotlivé členské štáty  so zohľadnením národných špecifík a odlišností. Treba však reagovať aj na prijatie nariadenia rady č. 1383/2003 o postupe colných orgánov pri tovare podozrivom z porušovania niektorých práv duševného vlastníctva a opatreniach pri tovare, ktorým sa tieto práva porušujú, ktoré nadobudne účinnosť 1. júla 2004.
	
Keďže predkladaný návrh zákona sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nie je potrebné prerokovať ho v Rade hospodárskej a sociálnej dohody Slovenskej republiky.

	Predkladaný návrh zákona nepredpokladá zvýšené nároky na štátny rozpočet, nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv, ani vplyv na zamestnanosť.

Predkladaný návrh zákona je v súlade s Ústavou Slovenskej republiky a medzinárodnými zmluvami v oblasti obchodu s tovarom v styku so zahraničím, ktorými je Slovenská republika viazaná.